কাবুলে আত্মঘাতী বোমা আক্রমণে অন্তত ৯৫ জনের প্রাণহানি ঘটেছে। 
আফগানিস্তানের অভ্যন্তরীণ মন্ত্রকের একজন মুখপাত্র নাসরাত রাহিমি বলেন যে বোমাবাজরা এই আক্রমণ চালানোর জন্য একটি বিস্ফোরক ভর্তি অ্যাম্বুলেন্স ব্যবহার করে। ঐ অঞ্চলে তখন বিপুল সংখ্যক অসামরিক লোকজন ছিল।
আফগানিস্তানের রাজধানী কাবুলে একটি সরকারি ভবনের অদূরে জনবহুল এলাকায় আজ ( শনিবার) একটি আত্মঘাতী বোমা বিস্ফোরিত হয়েছে। এই ঘটনায় অন্তত ৯৫ জন নিহত এবং আরও ১৬৩ জন আহত হয়েছে। স্বাস্থ্য মন্ত্রক এই সংখ্যা নিশ্চিত করেছে। প্রত্যক্ষদর্শীরা বলছেন যে আফগানিস্তানের পুরোনো স্বরাষ্ট্র মন্ত্রকের কাছে ঐ বিস্ফোরণের পর রাজধানীর মধ্যস্থলে আকাশ কালো ধোঁয়ায় ছেয়ে যায়্ । আফগানিস্তানের অভ্যন্তরীণ মন্ত্রকের একজন মুখপাত্র নাসরাত রাহিমি বলেন যে বোমাবাজরা এই আক্রমণ চালানোর জন্য একটি বিস্ফোরক ভর্তি অ্যাম্বুলেন্স ব্যবহার করে। ঐ অঞ্চলে তখন বিপুল সংখ্যক অসামরিক লোকজন ছিল। তালিবান তাৎক্ষণিক ভাবে এই হামলার পরিকল্পনার দায় স্বীকার করে। ঐ বিদ্রোহী গোষ্ঠিটির একজন মুখপাত্র বলেন যে এর লক্ষ্য ছিল , আফগান নিরাপত্তা বাহিনীতে কর্মরত লোকজন। ভীরুর মতো এই নির্বিচার আক্রমণের তীব্র নিন্দে করেছে যুক্তরাষ্ট্র। কাবুলে যুক্তরাষ্ট্রের রাষ্ট্রদূত জন ব্যাসকে উদ্ধৃত করে এক সরকারি বিবৃতিতে বলা হয়েছে , এই ঘটনার যারা শিকার এবং তাদের স্বজনদের প্রতি সমবেদনা জানাচ্ছি। তিনি বলেন আমাদের সরকার এবং আমি আফগানিস্তানের সাহসী মানুষের সঙ্গে আছি। প্রতিবেশি পাকিস্তান , যার বিরুদ্ধে তালিবানকে আশ্রয় দেবার অভিযোগ রয়েছে , তারাও এই হামলার তীব্র নিন্দে করেছে।